PRAVILNIK

O USLOVIMA I NAČINU VRŠENJA TEHNIČKOG PREGLEDA RUDARSKIH OBJEKATA

("Sl. glasnik RS", br. 40/97)

**Član 1**

Ovim pravilnikom propisuju se uslovi i način vršenja tehničkog pregleda rudarskih objekata, uređaja, postrojenja, opreme i instalacija koji pripadaju tom objektu ili su u njega ugrađeni (u daljem tekstu: rudarski objekat) ili dela rudarskog objekta koji predstavlja tehničko-tehnološku celinu i kao takav može se samostalno koristiti.

**Član 2**

Tehnički pregled rudarskog objekta ili dela tog objekta vrši se ako je za njegovu izgradnju izdato odobrenje ministarstva nadležnog za poslove rudarstva (u daljem tekstu: Ministarstvo) i ako je izgradnja rudarskog objekta ili njegovog dela završena.

**Član 3**

Tehnički pregled rudarskog objekta vrši se pre njegovog puštanja u rad, odnosno pre početka njegovog korišćenja.

Tehnički pregled rudarskog objekta, može da se vrši i u toku njegovog korišćenja, ukoliko u tom objektu u toku eksploatacije dolazi do prostornih promena i to u fazi dostizanja projektovanih veličina i prilikom trajne obustave radova ili do većih izmena projektovanih rešenja (površinski kopovi, jamske prostorije, flotacijska jalovišta).

**Član 4**

Tehnički pregled rudarskog objekta za koji je izdato odobrenje za probni rad, vrši se po završetku probnog rada.

**Član 5**

Tehnički pregled vrši se na zahtev investitora ili izvođača radova, koji sadrži:

1) naziv investitora ili izvođača radova;

2) podatke o rudarskom objektu (vrsta, lokacija i dr.) ili delu objekta;

3) broj i datum izdavanja odobrenja za izgradnju rudarskog objekta;

4) naziv projektantske organizacije koja je uradila rudarski projekat za izgradnju objekta;

5) naziv organizacije koja je izvršila tehničku kontrolu rudarskog projekta za objekat čiji se pregled traži;

6) vreme u koje se može otpočeti sa tehničkim pregledom.

Uz zahtev iz stava 1 ovog člana, podnosi se na uvid:

1) odobrenje za izvođenje rudarskih radova;

2) glavni i dopunski rudarski projekat na osnovu koga se izvode radovi, odnosno na osnovu kojeg je izdato odobrenje za izvođenje radova;

3) drugi projekti i dokumentacija o izmenama koje su vršene u toku izvođenja radova;

4) dokazi o ispitivanju kvaliteta materijala ugrađenog u rudarski objekat;

5) dokazi o izvršenim ispitivanjima konstrukcija uređaja, postrojenja i opreme u pogledu njihove nosivosti, tehničke ispravnosti i bezbednosti;

6) dokumentacija o rezultatima probnog rada, ako je probni rad na objektu vršen.

**Član 6**

Tehnički pregled rudarskog objekta vrši komisija koju obrazuje Ministarstvo ili preduzeće, odnosno drugo pravno lice kome Ministarstvo poveri vršenje tehničkog pregleda.

U komisiju se imenuju stručnjaci za oblast rudarstva i drugih oblasti u okviru kojih su uređaji, postrojenja i oprema koja se ugrađuje u objekat ili je njegov sastavni deo.

**Član 7**

Komisija za tehnički pregled (u daljem tekstu: Komisija) u zavisnosti od vrste, odnosno složenosti rudarskog objekta ili njegovog dela ima predsednika i najmanje dva člana.

Rešenjem o obrazovanju Komisije određuje se predsednik Komisije, zadatak i rok u kome će Komisija da otpočne sa radom, visina naknade koja pripada predsedniku i članovima Komisije, za rad u Komisiji.

**Član 8**

Tehničkom pregledu prisustvuju predstavnici investitora i izvođača radova, a mogu prisustvovati i predstavnici organizacije koja je izradila projekat za izvođenje rudarskih radova, radi davanja potrebnih podataka i objašnjenja.

**Član 9**

Komisija vodi zapisnik o svom radu i sastavlja izveštaj o rezultatima tehničkog pregleda.

U zapisnik se unosi naročito: broj i datum rešenja kojim je obrazovana Komisija, imena članova Komisije, naziv investitora i izvođača radova i imena njihovih predstavnika koji su učestvovali u radu Komisije, kao i imena drugih lica koja su prisustvovala tehničkom pregledu, mesto, vreme i način rada Komisije, predmet tehničkog pregleda, tačan naziv dokumentacije koja je stavljena na uvid Komisiji, nalaz, mišljenje i predlozi Komisije, izdvojena mišljenja pojedinih članova Komisije.

Zapisnik potpisuje predsednik i članovi Komisije, kao i predstavnici investitora i izvođača.

Zapisnik i izveštaj o rezultatima tehničkog pregleda, dostavlja se Ministarstvu.

**Član 10**

Sve nedostatke i nepravilnosti u pogledu projektovanih mera zaštite na radu, zaštite od požara i dr. utvrđene pri vršenju tehničkog pregleda rudarskog objekta, Komisija zapisnički konstatuje, daje mišljenje o prirodi tih nedostataka i predlaže rok za njihovo otklanjanje.

**Član 11**

Kad Komisija pri vršenju tehničkog pregleda rudarskog objekta, utvrdi nedostatke i nepravilnosti, investitor, odnosno izvođač radova, po otklanjanju tih nedostataka i nepravilnosti podnosi zahtev za tehnički pregled naknadno izvedenih radova.

**Član 12**

Tehnički pregled naknadno izvedenih radova vrši se na način i po postupku propisanim ovim pravilnikom za tehnički pregled izgrađenih objekata.

**Član 13**

Odobrenje za upotrebu objekta izdaje se po okončanju tehničkog pregleda rudarskog objekta, a na osnovu zapisnika i izveštaja Komisije o ispunjavanju uslova za korišćenje rudarskog objekta, odnosno njegovog dela.

**Član 14**

Tehnički pregledi rudarskih objekata započeti po propisima koji su bili na snazi pre stupanja na snagu ovog pravilnika, okončaće se po tim propisima.

**Član 15**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".